## Uredba o pravu na nošenje i uporabu oružja službenih osoba Vojne sigurnosno-obavještajne agencije

### NN 124/2006 (15.11.2006.), Uredba o pravu na nošenje i uporabu oružja službenih osoba Vojne sigurnosno-obavještajne agencije

# VLADA REPUBLIKE HRVATSKE

2742

Na
temelju članka 62. stavka 1. Zakona o sigurnosno-obavještajnom sustavu
Republike Hrvatske (»Narodne novine«, br. 79/2006i
105/2006), Vlada Republike Hrvatske je, na prijedlog ministra obrane, a uz
prethodnu suglasnost Predsjednika Republike Hrvatske, na sjednici održanoj 10.
studenoga 2006. godine donijela

## UREDBU

### O PRAVU NA NOŠENJE I UPORABU ORUŽJA SLUŽBENIH OSOBA VOJNESIGURNOSNO-OBAVJEŠTAJNE AGENCIJE

I. TEMELJNE ODREDBE

Članak 1.

Ovom
se Uredbom propisuje pravo na nošenje i uporabu oružja, te nošenje streljiva
službenih osoba Vojne sigurnosno-obavještajne agencije (u daljnjem tekstu:
VSOA).

Članak 2.

Pod
oružjem u smislu ove Uredbe smatra se kratko i dugo vatreno oružje sukladno
Zakonu o oružju (u daljnjem tekstu: kratko i dugo oružje) koje nose službene
osobe VSOA-e (u daljnjem tekstu: službena osoba).

O
vrsti i broju vatrenog oružja kojim se zadužuju službene osobe odlučuje
ravnatelj VSOA-e.

II. KRATKO VATRENO
ORUŽJE

Članak 3.

Nakon
izdavanja službene značke i službene iskaznice VSOA-e, službena osoba može
zadužiti kratko vatreno oružje.

Službena
osoba zadužuje oružje i streljivo s pripadajućim priborom u nadležnoj
ustrojstvenoj jedinici VSOA-e, na temelju pisanog odobrenja ravnatelja VSOA-e.

Odobrenje
iz stavka 2. ovog članka ravnatelj VSOA-e izdaje na temelju pisanog zahtjeva
čelnika ustrojstvene jedinice VSOA-e u koju je službena osoba raspoređena.

Članak 4.

Službena
osoba, po ispunjenju uvjeta iz članka 3. ove Uredbe, zadužuje, u pravilu, jedno
kratko vatreno oružje s pripadajućim streljivom odgovarajućeg kalibra.

Sastavni
dio kompleta za oružje službene osobe jesu korice za oružje i korice za
pričuvni spremnik.

III. DUGO VATRENO ORUŽJE

Članak 5.

Službena
osoba zadužuje dugo vatreno oružje i pripadajuće streljivo kada je to nužno za
uspješno izvršenje određene službene zadaće.

Odobrenje
za zaduženje službene osobe dugim vatrenim oružjem izdaje ravnatelj VSOA-e.

Članak 6.

Službena
osoba razdužuje dugo vatreno oružje i streljivo odmah po izvršenju službene
zadaće.

IV. NOŠENJE I UPORABA
ORUŽJA

Članak 7.

Službena
osoba ovlaštena je u obavljanju poslova iz djelokruga VSOA-e nositi oružje i
streljivo i to prikriveno na prikladan način.

Kada
službena osoba u obavljanju poslova iz djelokruga VSOA-eiste
obavlja u vojnoj odori, po potrebi, oružje nosi sukladno propisima Oružanih
snaga Republike Hrvatske.

Članak 8.

Službena
osoba ovlaštena je uporabiti oružje kad u obavljanju poslova iz djelokruga
VSOA-e na drugi način ne može zaštititi vlastiti život ili tijelo, život ili
tijelo osobe koju štiti, odnosno život ili tijelo drugih ljudi, kao i u
slučajevima iz članka 49. Zakona o sigurnosno-obavještajnom sustavu Republike
Hrvatske.

Pri
uporabi oružja službena osoba mora nastojati izbjeći usmrćivanje druge osobe.

Kada
postoje opravdani razlozi za uporabu oružja iz stavka 1. ovog članka službena
osoba dužna je jasno i nedvosmisleno uputiti usmeno upozorenje da će uporabiti
oružje.

Ukoliko
joj to posebne okolnosti i stvarni razlozi nameću, služ­bena
osoba može uporabiti oružje i bez upućivanja upozorenja i stavka 3. ovog
članka.

Način
nošenja, uporabe i čuvanja i provjeru ispravnosti i vještine rukovanja oružjem
pobliže će propisati ravnatelj VSOA-e posebnim naputkom.

Članak 9.

Službena
osoba VSOA-e smije nositi kratko vatreno oružje i izvan službe.

Kada
nosi oružje izvan službe, službena osoba može uporabiti kratko vatreno oružje
pod okolnostima i na način iz članka 8. ove Uredbe.

Članak 10.

Kada
službena osoba ne nosi oružje, dužna ga je čuvati na način da je ono izvan
dohvata drugih osoba.

Članak 11.

Danom
stupanja na snagu ove Uredbe prestaje važiti Uredba o pravu nošenja i načinu
uporabe oružja službenih osoba Vojne sigurnosne agencije (»Narodne novine«,
broj 83/2003).

Članak 12.

Ova
Uredba stupa na snagu danom objave u »Narodnim novinama«.

Klasa:
200-01/06-02/05

Urbroj: 5030109-06-3

Zagreb,
10. studenoga 2006.

Predsjednik

**dr****. sc. Ivo
Sanader, v. r.**

Uredba, NN 124/2006-2742